**Pranešimas žiniasklaidai**

2024 spalio 29 d.

**5G – ne riba: „Bitė“ pasiūlys ypač greitą 5G+ internetą namams**

**Taip lengviau: greitasis skaitymas**

|  |
| --- |
| * **Šiandien Helsinkyje „Bitė Lietuva“ ir „Nokia“ susitarė dėl strateginės partnerystės** * **Partnerystė apima techninės ir programinės įrangos tiekimą bei leis „Bitei“ pasiūlyti ypač greitą 5G+ internetą namams** * **„Bitė“ pirmoji pasiūlys savarankišką (ang. standalone) 5G+ tinklą, veikiantį visiškai be 4G ryšio technologijos** * **„Bitės“ 5G+ užtikrins didesnį kaip 1 Gb/s atsisiuntimo greitį (angl. download), iki 50 proc. didesnį išsiuntimo (angl. upload) greitį ir mažesnį kaip 10 ms vėlinimą (angl. latency)** * **„Bitė“ savo tinklų plėtrai naudoja NATO valstybėse narėse sukurtas technologijas** |

**Šiandien „Bitė Lietuva“ ir „Nokia“ Suomijos sostinėje susitarė dėl strateginės partnerystės, kuri leis jau kitąmet pasiūlyti itin greitą 5G+ internetą namams. Milijonų eurų vertės susitarimas apima techninės ir programinės įrangos tiekimą. Pirmojo šalyje „Bitės“ 5G+ interneto atsisiuntimo greitis viršys daugiau kaip 1 Gb/s, rašoma pranešime žiniasklaidai.**

„Istorinis susitarimas su „Nokia“ leis mums diegti 5G+ ir pirmiesiems pasiūlyti 5G+ internetą namams. Pasitelkusi aukštos kokybės „Nokia“ techninę ir programinę įrangą bei patirtį, savo klientams pasiūlysime dar greitesnį internetą. „Bitės“ 5G+ atsisiuntimo greitis namuose viršys daugiau kaip 1 Gb/s, išsiuntimo greitis bus iki 50 proc. didesnis, o vėlinimas sumažės iki mažiau nei 10 ms“, – džiaugiasi Gintas Butėnas, „Bitė Lietuva“ generalinis direktorius.

Šiandien Helsinkyje, Suomijoje, pasirašytas strateginės partnerystės susitarimas leis bendrovei „Bitės“ klientams jau 2025 m. pasiūlyti visiškai savarankišką (angl. standalone) 5G+ tinklą.

Erez Sverdlov, „Nokia“ viceprezidentas ir Europos rinkos lyderis debesų ir tinklų paslaugų srityje, sakė: „Labai džiaugiamės galėdami toliau stiprinti partnerystę su „Bite“, siekdami skatinti bendrovės pažangą link pažangių 5G paslaugų ir supaprastinti tinklo architektūrą Lietuvoje.“

Pasak „Bitės“ vadovo, savarankiškas 5G+ internetas veiks visiškai be 4G ryšio, todėl klientams bus užtikrintas dar didesnis interneto greitis ir mažesnis vėlinimas. Mažas vėlinimas – vienas iš svarbiausių 5G+ parametrų, suteikiantis galimybę naudoti labai laukiamus pažangius sprendimus, pavyzdžiui, savavaldes transporto priemones.

„Bitės“ internetas namams sumažins atotrūkį tarp atsisiuntimo ir išsiuntimo greičio. Tai yra labai svarbu atliekant skirtingas užduotis, pavyzdžiui, sinchronizuojant vaizdo failus ir nuotraukas debesų saugyklose, rengiant vaizdo konferencijas, žaidžiant žaidimus“, – pasakoja skaitmeninių paslaugų bendrovės „Bitė Lietuva“ vadovas.

Tai bus pirmas tokio pobūdžio savarankiškas 5G tinklas Lietuvoje. „Bitė Lietuva“ diegia du rezervinius mobiliojo 5G+ tinklo sprendimus Vilniuje ir Kaune esančiuose duomenų centruose.

„Bitė“ savo tinklus kuria pasitelkdama NATO valstybių narių bendrovių sukurtas technologijas.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)